SAOU: Juffrou wat kind klap 'onder geweldige druk' | Netwerk24
SAOU: Juffrou wat kind klap 'onder geweldige druk'
Deur Maygene de Wee 20 Februarie 2019 14:52
Clarissa Venter, die onderwyseres van Kaapstad wat 'n leerling in haar klas geklap het, "is onder geweldige emosionele druk," sê Chris Klopper van die Suid-Afrikaanse Onderwysersunie (SAOU).
Venter, 'n Afrikaansonderwyser by die Sans Souci Girls' High School in Nuweland, is twee weke gelede geskors nadat 'n video van die voorval op sosiale media versprei is.
Venter se tugverhoor begin Donderdag om 10:00. Klopper sê hulle het gevra dat dit uitgestel word hangende 'n sielkundige verslag oor haar. "Haar afspraak met die sielkundige is Vrydag." Die SAOU wil dié verslag by die tugverhoor indien.
Volgens Klopper het hulle nog niks van die skool se beheerliggaam gehoor nie.
"Die polisie was ook nog nie in kontak met ons lid nie, maar ons het 'n prokureur aangestel wat haar sal verteenwoordig as sy hof toe moet gaan."
Venter en die leerling het albei klagte van aanranding teen mekaar by die Claremont-polisiekantoor ingedien.